Apple fjerner populær funktion fra Spotify Connect

Forholdet mellem Apple og musiktjenesten Spotify har længe været på frysepunktet og det bliver med garanti ikke bedre efter Apples nye ændring af volumenknapperne på iPhone. Den betyder nemlig, at brugere ikke længere kan bruge de fysiske knapper til at ændre på volumen, når der spilles musik via Spotify Connect.

Hidtil har brugerne lynhurtigt kunnet justere volumen på musikken ved at bruge de fysiske knapper uden at låse telefonen op. Fremover skal telefonen ikke alene låses op, brugerne skal også åbne Spotify app’en og benytte en slider på skærmen for at skrue op eller ned.

Det er en væsentlig forringelse af brugerfladen. En forringelse der tidligere har ramt Sonos-brugere, der også må omkring app’en for at justere volumen.

Spotify siger, at det er Apple, der har ændret den funktionalitet, de er afhængige af, for at understøtte de fysiske knapper. De har samtidig udsendt en illustration, der viser, hvordan man fremover skal justere volumen på iPhones:

Det er blevet væsentlig vanskeligere at justere volumen via Spotify Connect.

Årsagen til ændringen er uvis. Flere udenlandske medier har bedt Apple om en forklaring, men selskabet har ikke svaret på henvendelserne.

“Pudsigt” nok kan man fortsat benytte de fysiske knapper til at justere volumen, hvis man benytter Apples egen musiktjeneste, Apple Music. Men altså ikke konkurrenternes tjenestener. Det lader til, at det fremover bliver en feature, der udelukkende fungerer i Apples eget produktnetværk.

Apple fjerner populær funktion fra Spotify Connect